Laurenčík, Milan, poslanec NR SR (2016-09-13):
Ďakujem za slovo. Vážený pán predsedajúci, vážené panie poslankyne, vážení páni poslanci, pozerám, či tu je pán poslanec Tomáš, ale nie je tu, tak snáď budem môcť čítať to, čo som si pripravil, aby som nezožal kritiku ako kolegyňa poslankyňa. Môžem prehlásiť, že som si to napísal úplne sám. Budem to čítať z papiera, pretože keď čítam, tak väčšinou používam papier, aby som náhodou negeneroval slová, ktoré vám nedávajú žiaden zmysel. Vážení kolegovia, dovoľte aj mne sa vyjadriť k predkladanému návrhu zákona o rokovacom poriadku Národnej rady Slovenskej republiky. Už tu bolo povedané veľa a keďže mi prepadlo poradie, tak môj príspevok nevyznie tak, ako by vyznal v čase, keď som si ho do rozpravy pripravoval. Osobne si myslím, že momentálne riešime problém, ktorý nikdy nebol a nikdy nebude problémom, horalky, tričká, mobily, transparenty, skracovanie času rozpravy. Úprava zákona o rokovacom poriadku je určite potrebná. Ale nie v tom, o čom sa nás snažia presvedčiť páni navrhovatelia. Dokonca ani oni nie sú presvedčení o správnosti svojho návrhu. Pán poslanec Gál dokonca tvrdí, že ak by mal svoj vlastný návrh podporiť, tak musia byť prijaté zásadné pozmeňovacie návrhy. Aké to sú alebo budú, ešte nepovedal. Je to však nonsens, aby predkladatelia dali na rokovanie návrhy, ktorý nie je pripravený a s ktorými nie sú ani oni sami stotožnení. Význam by to malo jedine vtedy, ak predseda Národnej rady Andrej Danko a koalícia majú iný cieľ. A tým je podľa mňa urobiť všetko pre to, aby sa oddialilo rokovanie o témach, ktoré občanov Slovenska naozaj trápia. A to sú predovšetkým kauzy SMER-u, kauzy Roberta Kaliňáka a Roberta Fica. Jednoducho cieľom koalície je oddialiť rozpravu o odvolávaní premiéra Fica a ministra vnútra Kaliňáka. My všetci sme im na ich hru skočili. Už niekoľko dní vedieme rozpravu o zástupnej téme a nie o tom, o čom by sme tu mali prednostne hovoriť. Zatiaľ nechávame čas na upratovanie. Vyšetrujú a obviňujú sa tí ľudia, ktorí na problémy porušovania zákona upozorňujú, a nie tí, ktorí ich porušujú a kryjú. Preto by som chcel vyzvať všetkých opozičných kolegov, ktorí ešte budú v rozprave vystupovať, aby už k tejto téme rokovacieho poriadku Národnej rady Slovenskej republiky neviedli rozpravu, ale sústredili sa na dôležitejšie veci. Hovorí sa, že premiér sa ide sťahovať z problematického bytu v Bonaparte. Dokonca dobre informované zdroje blízke SMER-u hovoria, že vraj Robert Kaliňák po 15. 9 odstúpi. Potom by schôdza o jeho odvolávaní stratila naozaj význam. Veci by to ale určite veľmi nepomohlo, lebo namiesto neho si vládna koalícia aj tak dosadí svojho človeka. A či sa začne nezávislé, objektívne vyšetrovanie v spomínaných kauzách, je vo hviezdach. Význam mimoriadnej schôdze je v tom, že opozícia poukazuje na problémy a odkrýva kauzy, pretože aj tak nemá hlasy na odvolanie hocikoho. Jedine informovať občanov, aby vedeli vystaviť vysvedčenie politikom, a to v riadnych voľbách do Národnej rady, a nevoliť tých, ktorí lietajú v korupčných kauzách. A teraz k prerokovanému návrhu o zákone o rokovacom poriadku. Mám procedurálny návrh, aby bol predmetný návrh vrátený predkladateľovi na prepracovanie v zmysle § 73 ods. 3 písm. a) zákona č. 350/1996 Z. z. v znení neskorších predpisov. V prípade, že môj procedurálny návrh nebude prijatý, určite nebudem hlasovať za, ale budem hlasovať proti tomu, aby prerokovaný návrh postúpil do ďalšieho čítania. Ďakujem za pozornosť.